Viðbragðsaðilum , starfsmönnum Skagafjarðarhafna og áhöfnum togara FISK Seafood , Málmeyjar og Drangeyjar , tókst að koma í veg fyrir stórtjón á skipum , mannvirkjum og fólki þegar óveðrið gekk yfir landið dagana 10. og 11. desember . Togvírar og ofurtóg á Drangey slitnuðu ásamt því að einn bryggjupolli gaf sig . Auk þess slitnaði upp úr bryggjukantinum . Hluti áhafnar skipanna ásamt björgunarsveit unnu að því að tryggja landfestar og var sólarhringsvakt á höfninni á meðan veðrið gekk yfir , að því er segir í fundargerð umhverfis - og samgöngunefndar Skagafjarðar . Há sjávarstaða , áhlaðandi og mikil ölduhæð varð til þess að mikill sjór gekk á land við Skarðseyri og var Eyrin umflotin frá hringtorgi og suður fyrir FISK Seafood og flæddi meðal annars inn í húsnæði sláturhússins og FISK Seafood . Grjótgarður við Skarðseyri skemmdist töluvert og barst mikið af möl , grjóti og þara inn yfir hana . Í Hofsóshöfn sökk bátur sökum ísingar og sjólags en ekki varð teljandi tjón á smærri bátum á Sauðárkróki . Úrbóta er þörf á hafnarsvæðinu vegna óveðursins , m.a. á núverandi hafnarkanti og frekari landvinninga á Eyrinni . Höfnina vantar sárlega dráttarbát sem eykur öryggi í aðstæðum sem þessum og auðveldar alla vinnu við móttöku og brottför stærri skipa , að því er kemur fram í fundargerðinni .